《次袁说友巫山十二峰二十五韵》
宋代·闾丘泳

舟行观山无定姿，篷底兀坐真儿痴。
层崖复岭正杂遝，平冈横儿俄逶迟。
晴岚参天固竞秀，深崖挺石尤多奇。
遥岑浮眉绿点点。飞瀑悬剑锋差差。
饮闻巫山妙天下，今诵公诗如见之。
蓬仙来应人间世，妙龄便有声名随。
日谈经术辅主圣，久领国计嗤驽疲。
共推经邦济川楫，暂建分陕元戎旗。
百城听命仰赐履，三边制胜如筹帷。
长江高唐神女峡，万里昆仑分一枝。
峰峦森立入霄汉，塔庙选胜居高低。
响山猨啼声若啸，迎棹鸦舞来如嬉。
金母分畀神灵职，孰云朝暮阳台为。
琅函蕊笈发天秘，赞禹治水唐虞时。
英辞一洗千载陋，写之琬琰宜在兹。
人思传本快先睹，蔡邕石经车马驰。
北畅威名被沙漠，西奠夷落连黔施。
帝遣云軿镇南极，祠宫姑寓江之湄。
湘群时过鼓瑶瑟，宓妃岂复扬蛾眉。
金关已侔坐少广，丹经孰授逾期颐。
野人尘容粗知学，素守亦复涅不缁。
朅来乘轺职飞挽，两见祈谷歌噫嘻。
疲氓崎岖上转粟，旧业荒落南窥嶷。
劳生屡已度剑栈，清游颇念登峨嵋。
从今嵩高雅颂手，那数韩子南山诗。

作者简介：闾丘泳，孝宗淳熙四年（一一七七），知高安县（清同治《高安县志》卷八）。光宗绍熙元年（一一九○），为国子监主簿。五年，除利州路提刑。宁宗庆元三年（一一九七），为成都府转运判官。召为右司郎中，嘉定六年（一二一三），为尚书左司郎官。